รัฐบาลไทย-ข่าวทำเนียบรัฐบาล-กระทรวงเกษตรฯ จัดประชุมคณะอนุกรรมการพัฒนาอาชีพโครงการพัฒนาพื้นที่ลุ่มน้ำปากพนังอันเนื่องมาจากพระราชดำริ
วันอังคารที่ 22 กุมภาพันธ์ 2565
กระทรวงเกษตรฯ จัดประชุมคณะอนุกรรมการพัฒนาอาชีพโครงการพัฒนาพื้นที่ลุ่มน้ําปากพนังอันเนื่องมาจากพระราชดําริ
กระทรวงเกษตรฯ จัดประชุมคณะอนุกรรมการพัฒนาอาชีพโครงการพัฒนาพื้นที่ลุ่มน้ําปากพนังอันเนื่องมาจากพระราชดําริ เห็นชอบ (ร่าง) แผนพัฒนาพื้นที่ลุ่มน้ําปากพนังฯ พ.ศ. 2565 – 2570 และแต่งตั้งคณะทํางานพัฒนาอาชีพและส่งเสริมรายได้
นายประยูร อินสกุล รองปลัดกระทรวงเกษตรและสหกรณ์ เป็นประธานการประชุมคณะอนุกรรมการพัฒนาอาชีพโครงการพัฒนาพื้นที่ลุ่มน้ําปากพนังอันเนื่องมาจากพระราชดําริ ณ ห้องประชุมกระทรวงเกษตรและสหกรณ์ และผ่านระบบการประชุมทางไกลออนไลน์ (Zoom Meeting) โดยที่ประชุมได้รับทราบผลการดําเนินงานโครงการตามแผนแม่บทโครงการพัฒนาพื้นที่ลุ่มน้ําปากพนังอันเนื่องมาจากพระราชดําริ ประจําปีงบประมาณ พ.ศ. 2560 - 2564 ซึ่งได้มีดําเนินการตามยุทธศาสตร์ 6 ยุทธศาสตร์ คือ ยุทธศาสตร์ที่ 1 สงวน อนุรักษ์และฟื้นฟูทรัพยากรป่าไม้ จํานวน 188 โครงการ คิดเป็นร้อยละ 65.84 ยุทธศาสตร์ที่ 2 ควบคุม ป้องกันมลพิษ และเสริมสร้างคุณภาพสิ่งแวดล้อม จํานวน 53 โครงการ คิดเป็นร้อยละ 83.05 ยุทธศาสตร์ที่ 3 บริหารจัดการทรัพยากรดินและน้ํา จํานวน 168 โครงการ คิดเป็นร้อยละ 100 ยุทธศาสตร์ที่ 4 พัฒนาอาชีพให้เกิดความมั่นคง จํานวน 334 โครงการ คิดเป็นร้อยละ 100 ยุทธศาสตร์ที่ 5 สร้างภูมิคุ้มกันในการดํารงชีวิตและสังคม จํานวน 55 โครงการ คิดเป็นร้อยละ 100 และยุทธศาสตร์ที่ 6 เพิ่มประสิทธิภาพการบริหารจัดการ จํานวน 184 โครงการ คิดเป็นร้อยละ 100
นอกจากนี้ ที่ประชุมได้มีการรายงานแผนปฏิบัติการโครงการฯ ด้านการพัฒนาอาชีพ ปีงบประมาณ พ.ศ. 2565 ซึ่งตามแผนพัฒนาพื้นที่ลุ่มน้ําปากพนังอันเนื่องมาจากพระราชดําริ พ.ศ. 2565 - 2570 กําหนดการดําเนินงาน ประกอบด้วย 6 มาตรการ คือ มาตรการที่ 1 สงวน อนุรักษ์และฟื้นฟูทรัพยากรป่าไม้และทรัพยากรทางทะเลและชายฝั่ง มาตรการที่ 2 ควบคุม ป้องกันมลพิษและเสริมสร้างคุณภาพสิ่งแวดล้อม มาตรการที่ 3 บริหารจัดการทรัพยากรดินและน้ํา มาตรการที่ 4 พัฒนาและส่งเสริมอาชีพภาคเกษตร มาตรการที่ 5 เพิ่มขีดความสามารถในการประกอบอาชีพและเสริมสร้างสังคมที่เข้มแข็ง และมาตรการที่ 6 เพิ่มประสิทธิภาพการบริหารจัดการ
ทั้งนี้ การจัดทําแผนปฏิบัติการ และการติดตามความก้าวหน้าการดําเนินงานโครงการฯ ประจําปี 2565 รับผิดชอบมาตรการที่ 1 – 2 โดยฝ่ายเลขานุการคณะอนุกรรมการพัฒนาสิ่งแวดล้อมฯ มาตรการที่ 3 – 5 โดยฝ่ายเลขานุการคณะอนุกรรมการพัฒนาอาชีพฯ และมาตรการที่ 6 โดยฝ่ายเลขานุการคณะอนุกรรมการประสานฯ ซึ่งสํานักงานเกษตรและสหกรณ์จังหวัดนครศรีธรรมราช ได้ประสานส่วนราชการที่เกี่ยวข้องที่มีแผนการดําเนินโครงการด้านการพัฒนาอาชีพและส่งเสริมรายได้ในพื้นที่ลุ่มน้ําปากพนัง ทั้ง 3 จังหวัด (นครศรีธรรมราช พัทลุง และสงขลา) ตามมาตรการที่ 3 - 5 จัดทําแผนปฏิบัติการโครงการฯ และรวบรวมแผนปฏิบัติการดังกล่าวเสร็จเรียบร้อยแล้ว โดยมีกลยุทธ์ที่เกี่ยวข้อง อาทิ การเพิ่มประสิทธิภาพการบริหารจัดการทรัพยากรน้ํา การพัฒนาอาชีพภาคเกษตรสู่ความมั่นคงและยั่งยืน การเพิ่มประสิทธิภาพการผลิตและความสามารถในการแข่งขัน และการพัฒนาอาชีพนอกภาคการเกษตร เป็นต้น
สําหรับ (ร่าง) แผนพัฒนาพื้นที่ลุ่มน้ําปากพนังอันเนื่องมาจากพระราชดําริ พ.ศ. 2565 – 2570 มีเป้าหมายให้ทรัพยากรธรรมชาติและสิ่งแวดล้อมได้รับการฟื้นฟูให้มีความสมดุลเพิ่มมากขึ้น ความผาสุกของประชาชนเพิ่มขึ้น และประชาชนมีอาชีพที่มั่นคงและมีรายได้ของครัวเรือนที่เพิ่มขึ้น โดยมี 6 มาตรการ 19 กลยุทธ์ ในการดําเนินงาน โดยที่ประชุมมีมติเห็นชอบร่างแผนดังกล่าว และมอบฝ่ายเลขานุการฯ ประสานศูนย์อํานวยการและประสานการพัฒนาพื้นที่ลุ่มน้ําปากพนังอันเนื่องมาจากพระราชดําริ ในการเสนอแผนดังกล่าวต่อนายกรัฐมนตรี ในฐานะประธานคณะกรรมการพิเศษเพื่อประสานงานโครงการอันเนื่องมาจากพระราชดําริ เพื่อพิจารณาให้ความเห็นชอบ
อย่างไรก็ตาม ที่ประชุมยังได้เห็นชอบตั้งคณะทํางานพัฒนาอาชีพและส่งเสริมรายได้ ตามแผนพัฒนาพื้นที่ลุ่มน้ําปากพนังอันเนื่องมาจากพระราชดําริ พ.ศ. 2565 – 2570 เพื่อจัดทําแผนปฏิบัติการและขับเคลื่อนการดําเนินงาน เร่งรัด ติดตาม ประเมินผล จัดทํารายงาน เอกสารวิชาการ และรายงานผล ปัญหา อุปสรรค โดยมอบฝ่ายเลขานุการฯ เสนอร่างคําสั่งต่อประธานคณะอนุกรรมการพัฒนาอาชีพ โครงการพัฒนาพื้นที่ลุ่มน้ําปากพนังอันเนื่องมาจากพระราชดําริ พิจารณาลงนาม และแจ้งให้หน่วยงานที่เกี่ยวข้องทราบต่อไป